钦定古今图书集成/明伦汇编/官常典/第319卷 > 魏
## 钦定古今图书集成/明伦汇编/官常典/第319卷 > 魏

魏承汉，置大司马，与太尉并设，位在三司上。又于尚
书曹设五兵尚书，而曹郎又有驾部五兵之属。
按《晋书职官志》：“大司马，古官也。汉制以冠大将军、骠
骑、车骑之上，以代太尉之职，故恒与太尉迭置，不并
列。”及魏有太尉，而大司马、大将军各自为官，位在三
司上。

魏改“选部”为“吏部”，主选部事。又有左、民、客曹、五兵、度
支，凡五曹，尚书、二仆射、一令，为八座。

魏尚书郎有殿中、吏部、驾部、金部、虞曹、比部、《南主客》、
祠部、度支、库部、农部、水部、仪曹、三公、仓部、民曹，二千
石、中兵、外兵、都兵、别兵，考功定课，凡二十三郎。青龙
二年，尚书陈矫奏“置都官、骑兵，合凡二十五郎。每一
郎缺，白试诸孝廉能结文案者五人，谨封奏其姓名
以补之。”